b"\n_START_ARTICLE_\nAlexandre de Rhodes\n_START_SECTION_\nBiografia\n_START_PARAGRAPH_\nProcedia d'una fam\xc3\xadlia de marrans aragonesos (de Calataiud) que, despr\xc3\xa9s de ser processats per la Inquisici\xc3\xb3 espanyola, van fugir a Aviny\xc3\xb3 al segle XV._NEWLINE_El 14 abril 1612 va ingressar a la Companyia de Jes\xc3\xbas a Roma, on estudia teologia i ci\xc3\xa8ncies naturals amb Christopher Clavius i altres mestres. En 1618 empr\xc3\xa8n el seu primer viatge missioner al Jap\xc3\xb3, per\xc3\xb2 primer passa tres anys a la col\xc3\xb2nia \xc3\xadndia portuguesa de Goa. En 1623 arriba a Macau; all\xc3\xa0 s'assabenta que les condicions per als missioners al Jap\xc3\xb3 havien empitjorat not\xc3\xb2riament, per la qual cosa es dirigeix a Indoxina. Roman des de 1624 a Cotxinxina, i enk1627 es trasllada a Tonqu\xc3\xadn, on existia una missi\xc3\xb3 jesu\xc3\xadtica a Hanoi des del 1615. All\xc3\xad va estudiar amb un altre jesu\xc3\xafta, Francisco de Pina. Va mantenir una estreta relaci\xc3\xb3 amb la cort de Hanoi sota els regnats de Tr\xe1\xbb\x8bnh T\xc3\xb9ng i Tr\xe1\xbb\x8bnh Tr\xc3\xa1ng. Per\xc3\xb2 en 1630 cau en desgr\xc3\xa0cia als ulls del regent Nguy\xe1\xbb\x85n Ph\xc3\xbac Lan, que el condemna a mort, i ha d'anar 10 anys a Macau, on es dedica a ensenyar teologia. En 1640 retorna a la Cotxinxina, on es dedica a activitats missioneres. Entre 1645 i 1649 viatja per Java, \xc3\x8dndia, P\xc3\xa8rsia, Arm\xc3\xa8nia i Anat\xc3\xb2lia, i retorna a Roma. All\xc3\xa0 recomana la reforma de l'administraci\xc3\xb3 eclesi\xc3\xa0stica a l'\xc3\x80sia oriental, en particular l'establiment de bisbats aut\xc3\xb2noms de Portugal que despr\xc3\xa9s seran anomenats vicaris apost\xc3\xb2lics. Va ser recolzat per Fran\xc3\xa7ois Pallu i Pierre Lambert de la Motte, els primers membres de la Societat de Missions Estrangeres de Par\xc3\xads, que van ser enviats a l'Extrem Orient en condici\xc3\xb3 de vicaris apost\xc3\xb2lics._NEWLINE_En 1655 \xc3\xa9s enviat a P\xc3\xa8rsia, on roman fins a la seva mort._NEWLINE_La seva obra m\xc3\xa9s important va ser el desenvolupament de l'alfabet vietnamita, conegut popularment com a Ch\xe1\xbb\xaf Qu\xe1\xbb\x91c ng\xe1\xbb\xaf, basat en l'alfabet llat\xc3\xad, per a la qual cosa es recolzar\xc3\xa0 en el treball previ dels missioners portuguesos Gaspar do Amaral i Ant\xc3\xb3nio de Barbosa; confeccionar\xc3\xa0 un diccionari llat\xc3\xad-portugu\xc3\xa8s-vietnamita._NEWLINE_En 1943, com a homenatge, la col\xc3\xb2nia francesa d'Indoxina va emetre un segell de 30 c\xc3\xa8ntims amb la imatge d'Alexandre de Rhodes. El 2001, l'artista vietnamita Nguy\xe1\xbb\x85n \xc4\x90\xc3\xacnh \xc4\x90\xc4\x83ng va confeccionar una pintura d'homenatge a Alexandre de Rhodes i Nguy\xe1\xbb\x85n V\xc4\x83n V\xc4\xa9nh."